กกพ.เลื่อนเปิดรับข้อเสนอขายไฟฟ้า SPP Hybrid เป็น 16-20 ต.ค.นี้
กกพ.เลื่อนเปิดรับข้อเสนอขายไฟฟ้า SPP Hybrid เป็น 16-20 ต.ค.60 จากเดิม 2-6 ต.ค.60-ประกาศรายชื่อผู้ผ่านการตรวจสอบเป็น 24 พ.ย.60 จากเดิม 9 พ.ย.60
29 ก.ย. 2560

สำนักงานคณะกรรมการกำกับกิจการพลังงาน (กกพ.) ออกประกาศเลื่อนกำหนดการรับซื้อไฟฟ้าโครงการผลิตไฟฟ้าจากพลังงานหมุนเวียนในแบบ SPP Hybrid Firm โดยเลื่อนวันยื่นข้อเสนอขอขายไฟฟ้าเป็นวันที่ 16-20 ต.ค.60 จากเดิมกำหนดในวันที่ 2-6 ต.ค.60 และการประกาศรายชื่อผู้ผ่านการตรวจสอบคุณสมบัติและการประเมินข้อเสนอขอขายไฟฟ้าด้านเทคนิค เป็นวันที่ 24 พ.ย.60 จากเดิมวันที่ 9 พ.ย.60
ทั้งนี้ เนื่องจากมีการแก้ไขเพิ่มเติมประกาศเชิญชวนการรับซื้อไฟฟ้าจากผู้ผลิตไฟฟ้ารายเล็ก โครงการผลิตไฟฟ้าจากพลังงานหมุนเวียนในแบบ SPP Hybrid Firm พ.ศ.2560 ที่ได้ออกไปก่อนหน้านี้ และอยู่ระหว่างการเปิดรับฟังความคิดเห็นผ่านทางเว็บไซต์ของสำนักงาน กกพ.ในระหว่างวันที่ 21 ก.ย.-5 ต.ค.60
ดังนั้น การประชุมคณะกรรมการ กกพ.เมื่อวันที่ 20 ก.ย.ที่ผ่านมา จึงมีมติให้เลื่อนกำหนดการยื่นข้อเสนอขอขายไฟฟ้า และการประกาศรายชื่อผู้ผ่านการตรวจสอบคุณสมบัติ และการประเมินข้อเสนอขอขายไฟฟ้าด้านเทคนิคจากกำหนดการเดิมออกไป
อนึ่ง กกพ.จะรับซื้อไฟฟ้าในรูปแบบ SPP Hybrid Firm เป้าหมายการรับซื้อไม่เกิน 300 เมกะวัตต์ (MW) ในอัตรารับซื้อแบบ FiT ที่ 3.66 บาท/หน่วย มีกำหนดจ่ายไฟฟ้าเข้าระบบภายในปี 64 ซึ่งเป็นไปตามนโยบายภาครัฐที่มุ่งเน้นการส่งเสริมพลังงานหมุนเวียน และเพื่อการปฏิรูปด้านพลังงานของประเทศ